[{"text_idx": "#000000", "text": "Nord Stream: toru, mis tekitab laineid"}, {"text_idx": "#000001", "text": "Ja\u0308rjekordne toruprojekt eeldab po\u0303hjalikku analu\u0308u\u0308si nii keskkonna kui julgeoleku seisukohalt."}, {"text_idx": "#000002", "text": "va\u0308lisministeeriumi poliitika planeerimise osakonna no\u0303unik"}, {"text_idx": "#000003", "text": "Ta\u0308pselt viis aastat tagasi otsustas Eesti valitsus mitte lubada Gazpromil teostada mereuuringuid, vastustades seela\u0308bi ka toru paigaldamise la\u0308bi Eesti majandusvo\u0308o\u0308ndi. Po\u0303hiliseks argumendiks oli La\u0308a\u0308nemere keskkonna tundlikkus, kuid ka julgeolekuriskid ja pronksio\u0308o\u0308-ja\u0308rgne ettevaatlikkus Venemaa initsiatiivide suhtes. Eesti mo\u0303ttekaaslasteks olid tol ajal teised Balti riigid ning Poola, kes pidasid gaasitoru paigaldamist ohtlikuks mitte ainult keskkonna-, vaid ka poliitika- ja julgeolekuaspektist la\u0308htuvalt."}, {"text_idx": "#000004", "text": "Po\u0303hjala naabrite suhtumine Vene-Saksa gaasijuhtmesse oli algselt ku\u0308ll skeptiline, kuna puudus ta\u0308pne ettekujutus sellega kaasnevatest mo\u0303judest. Samuti puudus Euroopa Liidul ses ku\u0308simuses u\u0308htne seisukoht. Vaatamata sellele langetati otsus gaasitoru kasuks nii Soomes, Rootsis kui Taanis ning uuringud ja ehitus vo\u0303isid alata."}, {"text_idx": "#000005", "text": "2010. aastal paigaldas Nord Stream AG La\u0308a\u0308nemere po\u0303hja esimese kahest plaanitud gaasitorust, mis Venemaa hinnalist gaasi otse Euroopasse juhib. 2011. aasta septembris ta\u0308ideti toru esimest korda gaasiga. Teine toru valmis ka\u0308esoleva aasta aprillis ning peaks ko\u0303igi eelduste kohaselt ta\u0308navu oktoobris ka kasutusele vo\u0303etama."}, {"text_idx": "#000006", "text": "Ta\u0308naseks on Gazprom otsustanud oma torudevo\u0303rku La\u0308a\u0308nemere po\u0303hjas veelgi laiendada, sest analu\u0308u\u0308tikute hinnangul kasvab Euroopa gaasivajadus 2030. aastaks pea 43%. Selleks otstarbeks on Venemaa gaasihiid plaaninud veel kahe lisatoru ehitamist La\u0308a\u0308nemere po\u0303hja, kuid erinevat trajektoori pidi. Kas prognoos Euroopa kasvava gaasivajaduse kohta selles ulatuses ka paika peab ning gaasitorusid ta\u0308ita suudetakse, on teema, mis no\u0303uab po\u0303hjalikumat ka\u0308sitlust. Samuti tasub ja\u0308lgida Euroopa Liidu ja Gazpromi vahel lahvatanud vaidlust viimase turupositsiooni kuritarvitamise pa\u0308rast."}, {"text_idx": "#000007", "text": "Gaasitrassi Eesti majandusvo\u0308o\u0308ndi la\u0308bimise juures on meil o\u0303igus ra\u0308a\u0308kida transiiditasust vo\u0303i liisingutasust."}, {"text_idx": "#000008", "text": "22. augustil esitas Nord Stream AG advokaadibu\u0308roo Sorainen vahendusel Eesti va\u0308lisministeeriumile taotluse eeluuringute la\u0308biviimiseks Eesti majandusvo\u0308o\u0308ndis, millele oodatakse vastust juba ka\u0308esoleva aasta detsembris. Uuringud ho\u0303lmaksid Eesti majandusvo\u0308o\u0308ndis asuvat kuni nelja kilomeetri laiust koridori, mis ja\u0308a\u0308b va\u0308ljapoole Eesti territoriaalvett, ning need on vajalikud gaasitoru projekteerimiseks ning keskkonnamo\u0303jude uuringu ettevalmistamiseks."}, {"text_idx": "#000009", "text": "Millest peaks Eesti valitsus la\u0308htuma sel korral oma otsuse langetamisel? Eelmisel korral valitsenud u\u0308ksmeel gaasitorule vastandumise ku\u0308simuses tundub nu\u0308u\u0308d olevat veidi hajunud. Keskkonnaeksperdid viitavad endiselt La\u0308a\u0308nemere u\u0308litundlikule o\u0308kosu\u0308steemile ning manitsevad eelmiste uuringute puhul tehtud vigade eest. Peaminister ei na\u0308e vajadust eitavat otsust muuta, kuna see ei muudaks Eesti jaoks midagi ei energiajulgeoleku seisukohalt ega ka suhetes Venemaaga. Samuti on ja\u0308a\u0308dud kindlaks viis aastat tagasi kehtinud u\u0308ldistele julgeolekuargumentidele. Samas on Eesti meediaruumis u\u0308ha sagedamini na\u0308ha pragmaatilisi seisukohti, mis a\u0308rgitavad ta\u0308helepanu po\u0308o\u0308rama majanduslikele ning a\u0308rihuvidele ja na\u0308gema gaasitorus ka positiivseid aspekte. On ju Nord Stream saanud heakskiidu nii meie po\u0303hjanaabrite kui ka Euroopa Liidu poolt ning on seega ta\u0308iesti legitiimne."}, {"text_idx": "#000010", "text": "Loota, et uuringute lubamine Eesti majandusvo\u0308o\u0308ndis toob kaasa suhete paranemise Eesti ja Venemaa vahel, oleks ilmselt ennatlik. Venemaa ei suhtu Nord Streami kindlasti kui suhtearendusprojekti, vaid pigem kui vahendisse, mis aitab tal naasta oma traditsioonilisele mano\u0308o\u0308verdusalale."}, {"text_idx": "#000011", "text": "Olles niigi 100% so\u0303ltuv Venemaalt tulevast maagaasist, ei lahendaks lisagaasitorude paigaldus Eesti majandusvo\u0308o\u0308ndisse to\u0303epoolest Eesti jaoks energiaso\u0303ltuvuse probleemi. Pigem vastupidi. Andes no\u0303usoleku torude ehitamiseks la\u0308bi Eesti majandusvo\u0308o\u0308ndi, annaksime justkui no\u0303usoleku Euroopa ja\u0308tkuvaks varustamiseks vaid Vene gaasiga ning see omakorda o\u0303o\u0303nestab ka Eesti enese jaoks olulist poliitilist argumenti energiajulgeoleku suurendamiseks erinevate allikate kaudu."}, {"text_idx": "#000012", "text": "Samuti annaks loa andmine ning projektiga liitumine pikas perspektiivis Venemaale po\u0303hjenduse oma so\u0303jalist kohalolekut regioonis suurendada eesma\u0308rgiga strateegiliselt olulist objekti monitoorida vo\u0303i turvata kas so\u0303jalaevade vo\u0303i helikopteritega. Va\u0308listatud ei ole ka toru kaitsmise stsenaariumil po\u0303hinevad so\u0303jalised o\u0303ppused Eesti vahetus la\u0308heduses."}, {"text_idx": "#000013", "text": "Luues pretsedendi u\u0308he strateegilise objekti ehitamiseks, vo\u0303ib see omakorda kaasa tuua soovid teiste objektiga seotud ehitiste rajamiseks, millest on tulevikus seeto\u0303ttu raskem keelduda."}, {"text_idx": "#000014", "text": "To\u0303epoolest, tundub et ko\u0303ik u\u0308lalpool loetletud argumendid on piisavalt to\u0303sised selleks, et varem vastuvo\u0303etud otsust mitte u\u0308mber hinnata. Selleks, et otsus po\u0303hineks aga va\u0308ga ha\u0308sti la\u0308bi mo\u0303eldud argumentidel, peaks Eesti valitsus seekord ko\u0303ik need riskid po\u0303hjalikult la\u0308bi analu\u0308u\u0308sima ning va\u0308hemalt pu\u0308u\u0308dma leida ka positiivseid aspekte, mis uuringute lubamise poolt ko\u0303nelevad, olenemata sellest, milline see otsus saab olema."}, {"text_idx": "#000015", "text": "Suhetes Venemaaga ei tasu oodata kiiret edasiminekut, kuid \u201ehea tahte\u201c avaldust ei tasu samuti pa\u0308riselt va\u0308a\u0308rtusetuks pidada, sest sel vo\u0303ib olla Euroopa Liidu liikmesusest tulenev krediit Venemaa jaoks olulistes ku\u0308simustes. Venemaa vajab moderniseerumiseks partnereid ning need partnerid asuvad La\u0308a\u0308nes ja eelko\u0303ige Po\u0303hja-Euroopas, pidades silmas tasakaalus majandust ning tehnoloogilist arengut."}, {"text_idx": "#000016", "text": "Energiajulgeoleku seisukohast ei muutu Eesti jaoks to\u0303esti midagi, kuid ko\u0303ige to\u0303ena\u0308olisema stsenaariumi korral paigaldatakse lisatorud seeja\u0308rel Soome majandusvo\u0308o\u0308ndisse, mille tulemuseks on samuti status quo."}, {"text_idx": "#000017", "text": "Po\u0303hjala naabrite suhtumine Vene-Saksa gaasijuhtmesse oli algselt skeptiline."}, {"text_idx": "#000018", "text": "Kindlasti tuleks otsuse langetamisel kaaluda majanduslikke aspekte, mida on ro\u0303hutanud ka Eesti a\u0308riringkondade esindajad. Gaasitrassi Eesti majandusvo\u0308o\u0308ndi la\u0308bimise juures on meil o\u0303igus ra\u0308a\u0308kida transiiditasust vo\u0303i liisingutasust, mille suurus so\u0303ltub loomulikult la\u0308bitava territooriumi pikkusest. Vo\u0303imalik on ro\u0303huda ka kompensatsioonile ja infrastruktuuri uuendamisele vo\u0303i sellega seotud lisaprojektidele, mis vo\u0303ivad luua to\u0308o\u0308kohti."}, {"text_idx": "#000019", "text": "Mis puudutab Venemaa so\u0303jalise kohalolu suurenemist seoses gaasitoru vo\u0303imaliku turvamisega, vo\u0303iksime kaaluda Eesti ja Venemaa vahelist kahepoolset julgeolekukokkulepet, mis sa\u0308testab konkreetsed ma\u0308ngureeglid ning vo\u0303imaldab Eesti ning Euroopa Liidu ja NATO vaatlejate osalemist o\u0303ppustel."}, {"text_idx": "#000020", "text": "Vo\u0303imalusi, kuidas Eesti saab olukorras va\u0308a\u0308rika ning oma huvide eest seisva la\u0308bira\u0308a\u0308kijana osaleda, on kindlasti teisigi. Olenemata tulemusest, peavad otsuseprotsess ning argumendid sel korral olema ku\u0308psemad, nagu on ku\u0308psele riigile kohane. Olles regiooni ko\u0303ige lo\u0303imunum riik Euroopat ja transatlantilisi struktuure silmas pidades, peame sellisena ka ka\u0308ituma ja oma liikmesusest tulenevat krediiti suhetes Venemaaga targasti kasutama o\u0303ppima. Kirjandusest tuttavat Taani printsi parafraseerides pole ku\u0308simus selles, kas toruga vo\u0303i toruta. Ku\u0308simus on selles, kuidas me oma kaardid va\u0308lja ka\u0308ime!"}, {"text_idx": "#000022", "text": "Afganistani so\u0303da oli sedavo\u0303rd kulukas, et lo\u0303i omal ajal No\u0303ukogude Liidu majandusse korraliku augu ja aitas sel moel riigi lo\u0303pule kaasa, meenutab Euroopa Poliitikaanalu\u0308u\u0308si Keskuse vanemteadur Charlotta Colle\u0301n, kelle so\u0303nul on Ukraina so\u0303da Venemaa viimaste aastaku\u0308mnete ko\u0303ige kallim ettevo\u0303tmine."}, {"text_idx": "#000023", "text": "So\u0303da no\u0303uab eurooplastelt kannatlikku meelt"}, {"text_idx": "#000024", "text": "Venemaa sissetung Ukrainasse on kaasa toonud majanduslikult keerulise olukorra, kuid pa\u0308rast energiasektori kohandumist taastub varasem heaolu. Mo\u0303ni aasta sa\u0308a\u0308stlikumat elu demokraatlike va\u0308a\u0308rtuste pu\u0308simise nimel on pingutust va\u0308a\u0308rt."}, {"text_idx": "#000025", "text": "Venemaa brutaalne ja o\u0303igustamatu kallaletung Ukrainale purustas viimaks mitme La\u0308a\u0308ne valitsuse enesepettuse, et Moskvaga on vo\u0303imalik dialoogi pidada, ning to\u0303endas, et Venemaast kui energia-allikast so\u0303ltuvana asub Euroopa energiasu\u0308steem geopoliitiliste murrangute meelevallas."}, {"text_idx": "#000026", "text": "Kliimamuutustega vo\u0303itlemisel ei saa raskuste kiuste taganeda"}, {"text_idx": "#000027", "text": "Po\u0308o\u0308rdelised su\u0308ndmused, nagu COVID-19 pandeemia ja Venemaa so\u0303jaline agressioon Ukrainas, ei ole lasknud riikidel keskenduda meie aja peamisele globaalprobleemile \u2013 kliimamuutustele. Vaja la\u0308heb po\u0303hjalikke lahendusi, sealhulgas tuleb otsustavalt liikuda rohelisemate energialahenduste poole. To\u0303rksate valitsuste ja u\u0308hiskondade o\u0303iges suunas liikuma saamiseks on vaja nii aktiivset poliitilist sekkumist kui ka valmisolekut usaldada turujo\u0303ude."}, {"text_idx": "#000028", "text": "Euroopa vesinikuenergeetika pu\u0308u\u0308dluste geopoliitiline mo\u0303ju"}, {"text_idx": "#000030", "text": "U\u0308leminek fossiilku\u0308tustelt taastuvatele ku\u0308tustele ka\u0308tkeb potentsiaali suurendada Baltimaade energiatarnete kindlust ning va\u0308hendada kolme riigi so\u0303ltuvust va\u0308lismaistest energiatarnetest. Aastate jooksul on ..."}, {"text_idx": "#000031", "text": "Kord kuus u\u0308levaade analu\u0308u\u0308sidest ja kommentaaridest ning Eesti va\u0308lis- ja julgeolekupoliitikast sinu e-postkasti."}, {"text_idx": "#000032", "text": "Diplomaatia mo\u0303testab Eesti va\u0308lis-, kaitse- ja julgeolekupoliitikat ning aitab su\u0308gavamalt mo\u0303ista maailmas toimuvat."}, {"text_idx": "#000033", "text": "Diplomaatia veebileht kasutab ku\u0308psiseid, et lehe sirvimine oleks mugavam ja isikupa\u0308rasem. Ta\u0308psem info meie privaatsustingimustes."}]